Tampereen kauppahalli

Tampereen kauppahalli on Tampereen keskustassa Hämeenkadun ja Hallituskadun välissä sijaitseva Pohjoismaiden suurin kauppahalli, joka avattiin vuonna 1901. Kauppahallin pohjapinta-ala on 2 100 m² ja tilavuus noin 18 500 m³. Kauppahalli päätettiin rakentaa Tampereelle suureksi paisuneen ja säännöstelemättömän torikaupan seurauksena. Rakennuksen on suunnitellut arkkitehti Hjalmar Åberg. Rakennustöiden suunnittelu aloitettiin vuonna 1894 ja rakentaminen vuonna 1899. Vuonna 1973 rakennus suojeltiin Hämeen lääninhallituksen päätöksellä. Kauppahallin Hämeenkadun puoleisella sivulla sijaitsevan virastotalon suojelukiista käytiin vuosina 1972–1983 ja se päättyi suojelijoiden voittoon. Åbergin suunnittelema virastotalo kuuluu samaan rakennuskokonaisuuteen kuin kauppahalli. Kauppahallissa on 174 myyntipaikkaa ja vuonna 2013 niissä toimi 39 yritystä. Myyntipaikoista 40 prosenttia on kahvila- ja ravintolakäytössä. Lähteet Aiheesta muualla Kuvia tai muita tiedostoja aiheesta Tampereen kauppahalli Wikimedia Commonsissa Tampereen kauppahallin kotisivut (Arkistoitu – Internet Archive) Tampereopas – Tampereen kauppahalli (Arkistoitu – Internet Archive) Panoraamakuvia kauppahallin sisältä (Arkistoitu – Internet Archive) Ylen Elävä arkisto: Tampereen kauppahalli on Pohjoismaiden suurin Valokuvia Tampereen kauppahallista Arjenhistoria.fi -sivustolla